ddrg/super_eurlex huggingface dataset:
B4-0057 και 0118/97

Ψήφισμα σχετικά με τις παραβιάσεις των ανθρωπίνων δικαιωμάτων στο Τσαντ

Το Ευρωπαϊκό Κοινοβούλιο,

A. θορυβημένο από τη συνέχιση των παραβιάσεων των ανθρωπίνων δικαιωμάτων στο Τσαντ, χώρα όπου οι στρατιώτες και οι χωροφύλακες προβαίνουν συστηματικά σε εκτελέσεις χωρίς δίκη, πολιτών για τους οποίους υπάρχουν υποψίες ότι ανήκουν σε ομάδες αντιφρονούντων ή που θεωρούνται εγκληματίες,

Β. συγκλονισμένο από το γεγονός ότι ο βιασμός συγκαταλέγεται μεταξύ των συνήθων μέσων καταπίεσης και εκφοβισμού των θυμάτων καθώς και τη γενίκευση των βασανιστηρίων των οποίων ορισμένες παραδοσιακές και ιδιαίτερα σκληρές μορφές -όπως το «αρμπατασάρ» - θεωρούνται από τις δυνάμεις της τάξεως ως πράξεις εντελώς φυσιολογικές,

Γ. συγκλονισμένο από το τηλεγράφημα οδηγιών προς τις «ενώσεις ειδικών μονάδων» που έχει νομιμοποιήσει την πλέον αυθαίρετη μορφή κρατικής βίας, διατάζοντας τη φυσική εξόντωση των κλεπτών που συλλαμβάνονται επάυτοφώρω,

Δ. θεωρώντας ότι ορισμένα κράτη μέλη προσέφεραν πολιτική, οικονομική και κυρίως στρατιωτική υποστήριξη στην κυβέρνηση του Τσαντ, χωρίς να λάβουν υπόψη τις συνέπειες, για τα θύματα, των παραβιάσεων των ανθρωπίνων δικαιωμάτων,

Ε. υπενθυμίζοντας τις διενεργούμενες εκλογές στη χώρα και το γεγονός ότι το Τσαντ έχει υπογράψει τη Σύμβαση της Λομέ που επιβάλλει τον πλήρη σεβασμό των ανθρωπίνων δικαιωμάτων,

Το Ευρωπαϊκό Κοινοβούλιο,

1. καταδικάζει όλες τις μορφές βίας που εξακολουθούν να υφίστανται στο Τσαντ, όπως οι εκτελέσεις, οι αυθαίρετες συλλήψεις, τα βασανιστήρια, ο βιασμός[semigr ]

2. ζητεί την άμεση και χωρίς όρους απελευθέρωση όλων των πολιτικών κρατουμένων, των δημοσιογράφων και όσων αγωνίζονται για την προάσπιση των ανθρωπίνων δικαιωμάτων[semigr ]

3. ζητεί από τις αρχές του Τσαντ να ανακαλέσουν αμέσως τις οδηγίες των «ενώσεων ειδικών μονάδων» και να προασπίσουν το κράτος δικαίου και μια δικαιοσύνη που θα βασίζεται στο σεβασμό της ανθρώπινης αξιοπρέπειας[semigr ]

4. υπογραμμίζει ότι είναι απαραίτητο να τεθεί τέρμα στις παραβιάσεις των ανθρωπίνων δικαιωμάτων,να παραπεμφθούν στη δικαιοσύνη οι υπεύθυνοι των παραβιάσεων αυτών και να αναδιοργανωθεί το δικαστικό σύστημα και οι δυνάμεις της τάξης και ζητεί από το Συμβούλιο και την Επιτροπή να υποστηρίξουν τις μεταρρυθμίσεις αυτές κατά προτεραιότητα στο Ενδεικτικό Πρόγραμμα του Τσάντ[semigr ]

5. καλεί το Συμβούλιο, την Επιτροπή και τα κράτη μέλη να αναλάβουν τις ευθύνες τους έναντι της κατάστασης στο Τσαντ, να συνδέσουν τη συνεργασία τους με το σεβασμό των ανθρωπίνων δικαιωμάτων από τις αρχές και ιδίως να επαγρυπνούν ώστε να εξασφαλισθεί ότι η στρατιωτική βοήθεια δεν χρησιμοποιείται για τη διάπραξη παραβιάσεων των ανθρωπίνων δικαιωμάτων[semigr ]

6. εκτιμά ότι το καθεστώς του Τσαντ, ως δικαιούχου της βοήθειας που προβλέπεται από τη Σύμβαση της Λομέ, θα πρέπει να αναθεωρηθεί υπό το φως της προόδου που θα έχουν σημειώσει οι μελλοντικές αρχές της χώρας όσον αφορά το σεβασμό των ανθρωπίνων δικαιωμάτων[semigr ]

7. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, την κυβέρνηση του Τσαντ, τους συμπροέδρους της Συνέλευσης Ίσης Εκπροσώπησης ΑΚΕ-ΕΕ, την Επιτροπή για τα Δικαιώματα του Ανθρώπου των Ηνωμένων Εθνών και τον ΟΑΕ.
B4-0065 και 0130/97

Ψήφισμα σχετικά με την παραβίαση των δικαιωμάτων των αυτοχθόνων πληθυσμών και τον αφανισμό των τροπικών δασών στη νήσο Yamdena της Ινδονησίας

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του σχετικά με τους αυτόχθονες πληθυσμούς,

A. λαμβάνοντας υπόψη ότι η ινδονησιακή κυβέρνηση χορήγησε άδειες στις εταιρίες PT Inhutani 1 και PT Mohtra Agung για υλοτομικές εργασίες στη νήσο Yamdena του Αρχιπελάγους των Μολούκων,

Β. λαμβάνοντας υπόψη ότι οι ανωτέρω άδειες επιτρέπουν στις εταιρίες αυτές να υλοτομήσουν 164.000 εκτάρια παρθένου τροπικού δάσους, πράγμα που θα μπορούσε να οδηγήσει στην πλήρη διάβρωση του εδάφους της νήσου,

Γ. ανησυχώντας για το ότι οι εν λόγω άδειες αποτελούν παραβίαση του διατάγματος του Γενικού Διευθυντή Δασών του 1971, σύμφωνα με το οποίο η νήσος Yamdena χαρακτηρίζεται προστατευόμενη περιοχή,

Δ. επισημαίνοντας ότι οι αυτόχθονες κάτοικοι της Yamdena θεωρούν όλο το νησί μέρος της παραδοσιακής τους γης την οποία χρειάζονται για την οικονομική, φυσική και πολιτισμική τους επιβίωση,

Ε. επισημαίνοντας την έλλειψη πραγματικής συμμετοχής του αγροτικού πληθυσμού στις υποστηριζόμενες από την κυβέρνηση διαβουλεύσεις σχετικά με την υλοτομία στη Yamdena,

1. επιδοκιμάζει τη μέριμνα της ινδονησιακής κυβέρνησης να θέσει τέρμα σε κάθε παράνομη υλοτομική δραστηριότητα στη Yamdena και στο υπόλοιπο Αρχιπέλαγος των Μολούκων[semigr ]

2. καλεί την ινδονησιακή κυβέρνηση να ανακαλέσει τις ανωτέρω άδειες[semigr ]

3. καλεί την ινδονησιακή κυβέρνηση να αρχίσει πραγματικό διάλογο με τους αυτόχθονες κατοίκους της Yamdena, με στόχο την εξεύρεση κοινωνικώς αποδεκτών προτάσεων για τη βιώσιμη ανάπτυξη της Yamdena και ολοκλήρου του Αρχιπελάγους των Μολούκων[semigr ]

4. φρονεί ότι η αναγνώριση των παραδοσιακών δικαιωμάτων των κατοίκων της Yamdena για τη γη τους αποτελεί απαραίτητη προϋπόθεση οιασδήποτε ανάπτυξης, και καλεί επομένως την ινδονησιακή κυβέρνηση να θεσπίσει διαδικασία για την έκδοση τίτλων ιδιοκτησίας [semigr ]

5. καλεί την Επιτροπή να υποστηρίξει βασικά προγράμματα για την περαιτέρω ανάπτυξη των αυτοχθόνων πληθυσμών του Αρχιπελάγους των Μολούκων[semigr ]

6. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τις κυβερνήσεις των κρατών μελών, την κυβέρνηση της Ινδονησίας και την Ένωση Διανοουμένων Tanimbar.
B4-0205/97

Ψήφισμα σχετικά με τις πλημμύρες στη Μοζαμβίκη

Το Ευρωπαϊκό Κοινοβούλιο,

A. έχοντας υπόψη τις πλημμύρες που έπληξαν πρόσφατα τη Μοζαμβίκη,

Β. έχοντας υπόψη ότι οι πλημμύρες προκάλεσαν 78 νεκρούς και 400.000 αστέγους εκ των οποίων 25.000 αναγκάστηκαν να καταφύγουν στο Μαλάουι, τη Ζάμπια και τη Ζιμπάμπουε,

Γ. έχοντας υπόψη ότι καταστράφηκαν 70.000 περίπου εκτάρια διαφόρων καλλιεργειών, γεγονός το οποίο επιβαρύνει περαιτέρω τα επισιτιστικά προβλήματα του πληθυσμού,

Δ. έχοντας υπόψη την καταστροφή σχολείων, υγειονομικών σταθμών, γεφυρών, σταθμών εφοδιασμού νερού που πρέπει να αποκατασταθούν ταχέως,

Ε. λαμβάνοντας υπόψη τους φόβους των τοπικών αρχών μήπως οι πλημμύρες προκαλέσουν αναζωπύρωση επιδημιών, όπως η χολέρα και η μαλάρια,

ΣΤ. λαμβάνοντας υπόψη την ειδική έκκληση της κυβέρνησης της Μοζαμβίκης που υπολογίζει σε 30 εκατ. δολλάρια περίπου την αναγκαία βοήθεια,

Το Ευρωπαϊκό Κοινοβούλιο,

1. εκφράζει τα συλλυπητήρια και την αλληλεγγύη του προς τα θύματα και τις οικογένειές τους[semigr ]

2. ζητεί από την Επιτροπή να χορηγήσει έκτακτη βοήθεια για την ανακούφιση των δεινών του πληθυσμού και των ζημιών που υπέστη[semigr ]

3. αναθέτει στον Πρόεδρό του να διαβιβάσει το παρόν ψήφισμα στην Επιτροπή και στην κυβέρνηση της Μοζαμβίκης.
B4-0070 και 0144/97

Ψήφισμα σχετικά με τη συνεχιζόμενη κράτηση σε απομόνωση του Mordechai Vanunu

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του για την περίπτωση του Mordechai Vanunu, ιδίως εκείνα της 14ης Ιουνίου 1990 ((ΕΕ C 175 της 16.7.1990, σελ. 168)), της 22ας Νοεμβρίου 1990 ((ΕΕ C 324 της 24.12.1990, σελ. 211)) και της 10ης Οκτωβρίου 1991 ((ΕΕ C 280 της 28.10.1991, σελ. 135)),

A. υπενθυμίζοντας ότι ο Mordechai Vanunu κρατείται σε απομόνωση στο Ισραήλ από τότε που απήχθη από τη Ρώμη στις 30 Σεπτεμβρίου 1986 και καταδικάσθηκε σε φυλάκιση 18 ετών,

Β. ανησυχώντας σοβαρά για το γεγονός ότι η έγκλειση αυτή εδώ και πάνω από δέκα χρόνια σε μικρό κελί θα του προκαλέσει μόνιμη ψυχική βλάβη,

Γ. γνωρίζοντας ότι ο κ. Vanunu αποκάλυψε στον Τύπο όλα όσα ήξερε για τον πυρηνικό εξοπλισμό του Ισραήλ εδώ και δέκα χρόνια, και επομένως δεν αποτελεί πλέον κίνδυνο για την ασφάλεια,

Δ. σημειώνοντας ότι η Διεθνής Αμνηστία περιέγραψε την παρατεταμένη κράτηση σε απομόνωση ως «σκληρή, απάνθρωπη και εξευτελιστική μεταχείριση» και ζήτησε να αφεθεί αμέσως ελεύθερος «για να αποκατασταθεί η παραβίαση των ανθρωπίνων δικαιωμάτων στην οποία έχει υποβληθεί»,

1. εκφράζει τη βαθειά του λύπη για το γεγονός ότι από τότε που ενέκρινε τα προηγούμενα ψηφίσματά του της 14ης Ιουνίου 1990, 22 Νοεμβρίου 1990 και 10 Οκτωβρίου 1991, δεν επεδείχθη ουδεμία επιείκεια για τον Mordechai Vanunu[semigr ]

2. ζητεί από τις αρμόδιες αρχές του Ισραήλ να δείξουν επιείκια στον Mordechai Vanunu με το να τον βγάλουν από την απομόνωση και να επισπεύσουν την ελευθέρωσή του[semigr ]

3. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή και τις κυβερνήσεις του Ισραήλ και της Ιταλίας.
B4-0200, 0243 και 0265/97

Ψήφισμα σχετικά με τον σεισμό στο Ιράν και την ανάγκη παροχής ανθρωπιστικής βοήθειας

Το Ευρωπαϊκό Κοινοβούλιο,

A. έχοντας υπόψη το σεισμό που έπληξε το Βόρειο Ιράν,

Β. έχοντας υπόψη ότι αυτή η καταστροφή προκάλεσε πολλά θύματα μεταξύ του πληθυσμού και υπάρχει άμεση ανάγκη βοήθειας,

Γ. έχοντας υπόψη, εξάλλου, τις κακές καιρικές συνθήκες και τη δύσκολη πρόσβαση σε ορισμένες περιοχές που δυσχεραίνουν ακόμη περισσότερο την παροχή βοήθειας,

Το Ευρωπαϊκό Κοινοβούλιο,

1. εκφράζει τα συλλυπητήριά του στα θύματα και τις οικογένειές τους[semigr ]

2. καλεί την Επιτροπή να λάβει έκτακτα μέτρα για τον συντονισμό ανθρωπιστικής βοήθειας εκ μέρους των ευρωπαϊκών οργανώσεων όπως οι Γιατροί χωρίς Σύνορα, ο Ερυθρός Σταυρός, οι Φαρμακοποιοί χωρίς Σύνορα προς τον πληθυσμό των πληγεισών περιοχών[semigr ]

3. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο και την κυβέρνηση του Ιράν.
B4-0199, 0220, 0240, 0258 και 0261/97

Ψήφισμα σχετικά με το Θιβέτ

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του σχετικά με το Θιβέτ,

A. λαμβάνοντας υπόψη ότι οι κινεζικές αρχές συνεχίζουν τις επιχειρήσεις καταστολής στο κατεχόμενο Θιβέτ,

Β. λαμβάνοντας υπόψη ότι η Αυτού Αγιότητα Δαλάι Λάμα προτείνει την έναρξη διαπραγματεύσεων σχετικά με το μέλλον του Θιβέτ μεταξύ της κυβέρνησης της Κίνας και της εξόριστης κυβέρνησης του Θιβέτ, ιδίως όσον αφορά την αυτονομία και αυτοδιάθεση του θιβετιανού λαού,

Γ. λαμβάνοντας υπόψη ότι τρία ψηφίσματα της Γενικής Συνέλευσης των Ηνωμένων Εθνών που εγκρίθηκαν το 1959, το 1961 και το 1965 αναγνωρίζουν το δικαίωμα αυτοδιάθεσης του Θιβέτ,

1. επαναλαμβάνει ότι καταδικάζει τις συνεχιζόμενες παραβιάσεις των ανθρωπίνων δικαιωμάτων από τις κινεζικές αρχές στο Θιβέτ[semigr ]

2. υποστηρίζει την πρόταση του Δαλάι Λάμα για την έναρξη διαπραγματεύσεων σχετικά με το μέλλον του Θιβέτ και καλεί την κυβέρνηση της Κίνας να απαντήσει επισήμως θετικά στην πρόταση αυτή[semigr ]

3. καλεί το Συμβούλιο, τα κράτη μέλη και την Επιτροπή να καταβάλουν κάθε δυνατή προσπάθεια, στο πλαίσιο των σχέσεων μεταξύ της Ένωσης και της Δημοκρατίας της Κίνας και των Ηνωμένων Εθνών, για το συμβιβασμό των δύο πλευρών προκειμένου να επιτευχθεί συμφωνία που να ικανοποιεί τις θεμιτές ανησυχίες του θιβετιανού λαού[semigr ]

4. ζητεί από τις κυβερνήσεις των κρατών μελών να εγγράψουν το θέμα της κατοχής του Θιβέτ και της αποαποίκισής του στην ημερήσια διάταξη της Γενικής Συνέλευσης των Ηνωμένων Εθνών[semigr ]

5. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τις κυβερνήσεις των κρατών μελών, την κυβέρνηση της Λαϊκής Δημοκρατίας της Κίνας, την Αυτού Αγιότητα Δαλάι Λάμα, την εξόριστη κυβέρνηση του Θιβέτ και τα Ηνωμένα Έθνη.
B4-0235/97

Ψήφισμα σχετικά με την κράτηση δύο Γάλλων στο Αφγανιστάν

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του σχετικά με την κατάσταση στο Αφγανιστάν και ειδικά το εγκριθέν στις 24 Οκτωβρίου 1996 ((ΕΕ C 347 της 18.11.1996, σελ. 156)),

Α. συγκλονισμένο από τη σύλληψη δύο γάλλων πολιτών, του Frιdιric Michel και του Josι Daniel Llorente, μέλη του προσωπικού της οργάνωσης «Δράση κατά της Πείνας», οι οποίοι κατηγορήθηκαν ότι παραβίασαν τη «charia» με το να παραβρεθούν σε γεύμα με περίπου 60 αφγανές γυναίκες επί τη ευκαιρία της αποχώρησης τριών συνεργατριών της οργάνωσης,

1. ζητεί την άμεση και άνευ όρων απελευθέρωση των δύο γάλλων πολιτών που κρατούνται από τους Ταλιμπάν,

2. θεωρεί απολύτως απαραίτητη τη λήψη μίας σταθερής θέσης εκ μέρους της Ευρωπαϊκής Ένωσης, ομόφωνα, υπέρ του σεβασμού και της υπεράσπισης των ανθρωπίνων δικαιωμάτων στο Αφγανιστάν[semigr ]

3. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, το Γενικό Γραμματέα του ΟΗΕ καθώς και τον εκπρόσωπο του Αφγανιστάν στα Ηνωμένα Έθνη και στους Talibans.
B4-0198, 0219, 0224, 0233, 0248 και 0264/97

Ψήφισμα σχετικά με την πολιτική δημιουργίας νέων οικισμών για εποίκους από το Ισραήλ και την ειρηνευτική διαδικασία στη Μέση Ανατολή

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του σχετικά με την κατάσταση στην Εγγύς Ανατολή, ιδίως δε το ψήφισμά του της 14ης Νοεμβρίου 1996 σχετικά με την ειρηνευτική διαδικασία στην Εγγύς Ανατολή ((ΕΕ C 326 της 2.12.1996, σελ. 255)),

- έχοντας υπόψη τις δηλώσεις της Προεδρίας του Συμβουλίου της 1ης Οκτωβρίου 1996 και της 27ης Φεβρουαρίου 1996,

- έχοντας υπόψη τις αποφάσεις 242 και 338 του Συμβουλίου Ασφαλείας των Ηνωμένων Εθνών,

A. εκφράζοντας την ανησυχία του για την απόφαση της ισραηλινής κυβέρνησης να οικοδομήσει νέο εβραϊκό οικισμό στην αραβική περιοχή Jabal Abu Ghneim της Ανατολικής Ιερουσαλήμ καθώς και για την αναγγελία των σχεδίων του ισραηλινού υπουργείου Οικισμού να πωλήσει το 1997 εκτάσεις γης για νέους ισραηλινούς οικισμούς στη Δυτική Όχθη και τη Λωρίδα της Γάζας,

Β. εκτιμώντας ότι η απόφαση αυτή αποτελεί παραβίαση του ψηφίσματος 242 του ΟΗΕ,

Γ. εκτιμώντας ότι η απόφαση αυτή εντάσσεται στο πλαίσιο μιας νέας εποικιστικής πολιτικής του Ισραήλ στα κατεχόμενα εδάφη της Γάζας και της Δυτικής Όχθης του Ιορδάνη,

Δ. υπενθυμίζοντας ότι το οριστικό καθεστώς της Ιερουσαλήμ θα πρέπει να εξετασθεί κατά την τρίτη φάση των ισραηλινοπαλαιστινιακών διαπραγματεύσεων και ότι, υπ' αυτήν την έννοια, είναι απαραίτητο να απέχουν όλα τα μέρη από ενέργειες που αποβλέπουν στην τροποποίηση των θέσεών τους στην Ανατολική Ιερουσαλήμ,

1. εκφράζει τη λύπη του για την απόφαση της ισραηλινής κυβέρνησης να εγκρίνει κατασκευαστικά σχέδια για την περιοχή του Har Homa/Jabal AbuGhneim, δεδομένου ότι μια τέτοια ενέργεια θα έχει αναπόφευκτα αρνητικά αποτελέσματα για τις ειρηνευτικές διαπραγματεύσεις και ζητεί την άμεση διακοπή του προγράμματος Har Homa[semigr ]

2. καλεί το Ισραήλ και την Παλαιστινιακή Αρχή να εφαρμόσουν αυστηρά τις αρχές και τις συμφωνίες που και οι δύο υπέγραψαν, με στόχο την ολοκλήρωση των διαπραγματεύσεων για το οριστικό καθεστώς της Ιερουσαλήμ, και να αποφύγουν κάθε δράση, δήλωση και πρακτική που ενδέχεται να επηρεάσει αρνητικά τις εν λόγω διαπραγματεύσεις[semigr ]

3. χαιρετίζει τη δήλωση της Προεδρίας του Συμβουλίου και καλεί, κατά συνέπεια, το Συμβούλιο να αναλάβει σχετική πρωτοβουλία και να συνεργαστεί με όλα τα συμβαλλόμενα μέρη των συμφωνιών του Όσλο προκειμένου να διασφαλισθεί η πραγματική συνέχιση της ειρηνευτικής διαδικασίας[semigr ]

4. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, την κυβέρνηση του Ισραήλ, την Παλαιστινιακή Αρχή, το Γενικό Γραμματέα των Ηνωμένων Εθνών και τις κυβερνήσεις των Ηνωμένων Πολιτειών και της Ρωσίας.
B4-0082, 0093, 0105, 0113, 0126 και 0138/97

Ψήφισμα σχετικά με την κατάσταση στην Αλβανία

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του σχετικά με την κατάσταση στην Αλβανία,

A. επισημαίνοντας με μεγάλη ανησυχία ότι, ως αποτέλεσμα της κατάρρευσης του επονομαζόμενου «πυραμιδικού συστήματος επενδύσεων», η Αλβανία αντιμετωπίζει βαθιά χρηματοπιστωτική και οικονομική κρίση,

Β. επισημαίνοντας ότι η κατάρρευση αυτών των επενδυτικών ταμείων οδηγεί στην καταστροφή ένα μεγάλο μέρος του πληθυσμού στην Αλβανία,

Γ. επισημαίνοντας ότι η μη ικανοποιητική αντίδραση του Προέδρου Σαλί Μπερίσα και της κυβέρνησης στα δεινά του λαού προκάλεσε έντονες διαμαρτυρίες σε πολλές πόλεις της Αλβανίας τις οποίες οι αρχές κατέστειλαν με βιαιότητα,

Δ. επισημαίνοντας ότι κατά τη διάρκεια αυτών των διαμαρτυριών έχουν ήδη σκοτωθεί κάποια άτομα και τραυματίσθηκαν εκατοντάδες άλλα καθώς και ότι συνελήφθησαν πολλοί εκπρόσωποι της αντιπολίτευσης και των μέσων μαζικής ενημέρωσης,

Ε. τονίζοντας ότι μια περαιτέρω πολιτική και οικονομική αποσταθεροποίηση της Αλβανίας μπορεί να έχει σοβαρές επιπτώσεις σε ολόκληρη την περιοχή,

ΣΤ. θορυβημένο λόγω της πιθανής ανάμιξης δικτύων του διεθνούς εγκλήματος σ' αυτές τις παράνομες δραστηριότητες και ενέργειες,

1. εκφράζει την βαθύτατη ανησυχία του για την σοβαρή οικονομική διάλυση στην Αλβανία και για τις σοβαρές επιπτώσεις που μπορεί να έχει για την μελλοντική οικονομική ανάπτυξη της χώρας[semigr ]

2. εκφράζει επιπλέον την βαθύτατη ανησυχία του για τον βίαιο τρόπο με τον οποίο αντιμετωπίσθηκαν οι διαδηλώσεις κατά του κυβερνητικού χειρισμού της οικονομικής κρίσης, και καταδικάζει το γεγονός ότι κάποια άτομα βρήκαν τον θάνατο και πολλές εκατοντάδες τραυματίσθηκαν κατά τη διάρκεια αυτών των διαδηλώσεων[semigr ]

3. καλεί τον Πρόεδρο και την κυβέρνηση της Αλβανίας να θέσουν τέρμα στις ταλαιπωρίες των εκπροσώπων της αντιπολίτευσης και να αρχίσουν μαζί της σοβαρές και ουσιαστικές διαπραγματεύσεις με σκοπό να δοθεί τέλος στην οικονομική και πολιτική αστάθεια της χώρας[semigr ]

4. καλεί την κυβέρνηση της Αλβανίας να αποζημιώσει όσους από τους αποταμιευτές έχουν χάσει περισσότερα χρήματα ενημερώνοντας το κοινό για τον κίνδυνο που αντιπροσωπεύουν αυτές οι χρεωκοπημένες αποταμιευτικές εταιρείες[semigr ]

5. καλεί την αλβανική κυβέρνηση να ενεργήσει ταχύτατα υποστηρίζοντας τις νεοσυσταθείσες εξεταστικές επιτροπές με την τεχνική συνδρομή διεθνών χρηματοπιστωτικών οργανισμών[semigr ]

6. ζητεί από την Επιτροπή να παράσχει, στο πλαίσιο των διαφόρων προγραμμάτων της, τεχνική βοήθεια με σκοπό την αναδιάρθρωση του χρηματοπιστωτικού και τραπεζικού τομέα[semigr ]

7. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο και την κυβέρνηση και το κοινοβούλιο της Αλβανίας.
B4-0252/97

Ψήφισμα σχετικά με την απελευθέρωση της Leyla ZANA

Το Ευρωπαϊκό Κοινοβούλιο,

- υπενθυμίζοντας τα προηγούμενα ψηφίσματά του σχετικά με τις παραβιάσεις των ανθρωπίνων δικαιωμάτων στην Τουρκία,

Α. εκφράζοντας τη λύπη του για τη φυλάκιση της Leyla ZANA, που τιμήθηκε με το βραβείο Ζαχάρωφ του Ευρωπαϊκού Κοινοβουλίου το 1995, επειδή τάχθηκε υπέρ της δημοκρατίας και της αναγνώρισης των δικαιωμάτων του κουρδικού λαού με ειρηνικά μέσα,

1. απαιτεί την άμεση απελευθέρωση της Leyla ZANA, βραβείο Ζαχάρωφ 1995 του Ευρωπαϊκού Κοινοβουλίου[semigr ]

2. ζητεί την απελευθέρωση όλων των άλλων πολιτικών κρατουμένων και των κρατουμένων λόγω φρονημάτων στην Τουρκία[semigr ]

3. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τις κυβερνήσεις των κρατών μελών καθώς και στην τουρκική κυβέρνηση.
B4-0203/97

Ψήφισμα σχετικά με τις σφοδρές κακοκαιρίες στις Αζόρες

Το Ευρωπαϊκό Κοινοβούλιο,

A. λαμβάνοντας υπόψη τις εξαιρετικά σφοδρές κακοκαιρίες που έπληξαν τα νησιά Σαν Μιγκουέλ, Γκρασιόζα και Φλώρες, ιδιαίτερα δε το λιμάνι της Πόντα Ντελγκάντα και τις περιοχές Povoaηγo, Lages das Flores και Santa Cruz της Γκρασιόζα, κατά τις τελευταίες εβδομάδες του έτους, κυρίως δε την παραμονή των Χριστουγέννων,

Β. λαμβάνοντας υπόψη τις πάμπολλες ζημίες και καταστροφές υποδομών και ιδιωτικών και δημόσιων ιδιοκτησιών, το ύψος των οποίων υπολογίζεται ότι υπερβαίνει τα 13 δισ. εσκούδος,

Γ. έχοντας υπόψη ότι η πορτογαλική κυβέρνηση, με ψήφισμά της στις 27 Δεκεμβρίου 1996, κήρυξε τις Αζόρες σε κατάσταση θεομηνίας και ενέκρινε δέσμη οικονομικών και άλλων ενισχύσεων για την ανοικοδόμηση, καθώς και χορήγηση πιστώσεων,

Δ. λαμβάνοντας υπόψη ότι η Επιτροπή ήδη αποδέσμευσε, μετά από πρόταση της πορτογαλικής κυβέρνησης και των περιφερειακών αρχών, κονδύλια από τα κοινοτικά προγράμματα για την περιοχή,

Το Ευρωπαϊκό Κοινοβούλιο,

1. εκφράζει την αλληλεγγύη του προς τον λαό και τις με δημοκρατικές διαδικασίες εκλεγμένες αρχές των Αζορών και, ειδικότερα προς τους πληγέντες[semigr ]

2. εκφράζει την ικανοποίησή του που δεν υπήρξαν ανθρώπινα θύματα[semigr ]

3. υπογραμμίζει ότι τα γεγονότα απέδειξαν για άλλη μια φορά τα μειονεκτήματα που απορρέουν από την άκρως απομακρυσμένη θέση της περιοχής, γεγονός που επιβάλλει την λήψη μέτρων σε εθνικό και κοινοτικό επίπεδο, ευθύς αμέσως, με την ευκαιρία της προβλεπόμενης αναθεώρησης της Συνθήκης ΕΚ, για την αντιστάθμιση και τον περιορισμό των ζημιών[semigr ]

4. καλεί την Επιτροπή να συνεχίσει να συνεισφέρει οικονομικώς για την αντιμετώπιση των αναγκών αποκατάστασης της περιοχής[semigr ]

5. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την πορτογαλική κυβέρνηση και την κυβέρνηση της Αυτόνομης Περιοχής των Αζορών.
B4-0194/97

Ψήφισμα σχετικά με την έκδοση και τη δίκη του A. BRUNNER

Το Ευρωπαϊκό Κοινοβούλιο,

- έχοντας υπόψη τα πολυάριθμα ψηφίσματά του σχετικά με την καταπολέμηση του ρατσισμού, της ξενοφοβίας και του αντισημιτισμού και ειδικότερα της 11ης Φεβρουαρίου 1993 σχετικά με την ευρωπαϊκή και διεθνή καθιέρωση ως ιστορικών μνημείων των στρατοπέδων συγκέντρωσης των ναζί ((ΕΕ C 72 της 15.3.1993, σελ. 118)), της 15ης Ιουνίου 1995 σχετικά με την ημέρα του Ολοκαυτώματος ((ΕΕ C 166 της 3.7.1995, σελ. 132)) και της 30ής Ιανουαρίου 1997 σχετικά με το ρατσισμό, την ξενοφοβία και τον αντισημιτισμό και το Ευρωπαϊκό Έτος κατά του ρατσισμού (1997) ((ΣΠ της ημερομηνίας αυτής, Μέρος ΙΙ, σημείο 1)),

Α. έχοντας υπόψη την έξαρση του ρατσισμού, της ξενοφοβίας και του αντισημιτισμού στην Ευρώπη,

Β. έχοντας υπόψη το ολοκαύτωμα, φοβερό έγκλημα που ήταν το αποκορύφωμα της ανόδου των ολοκληρωτικών και ρατσιστικών ιδεών, και λαμβάνοντας υπόψη την αναβίωση των ιδεών αυτών όσον αφορά την άρνηση της εν λόγω γενοκτονίας,

Γ. έχοντας υπόψη ότι το 1997 είναι το Ευρωπαϊκό Έτος κατά του Ρατσισμού, της Ξενοφοβίας και του Αντισημιτισμού και ότι η Ευρώπη πρέπει να λάβει αποφασιστικά και σαφή μέτρα κατά των απειλών αυτών,

Δ. λαμβάνοντας υπόψη ότι ο καταζητούμενος εγκληματίας πολέμου Alois Brunner ευθύνεται για την απάνθρωπη θανάτωση 56.000 Εβραίων στη Θεσσαλονίκη και 25.000 άλλων στο στρατόπεδο συγκέντρωσης του Dracy στη Γαλλία, συμπεριλαμβανομένων 300 παιδιών,

Ε. έχοντας υπόψη πρόσφατα δελτία Τύπου που αναφέρονται σε γραπτές μαρτυρίες και υπάρχοντες φακέλους που αποδεικνύουν την παρουσία του Brunner στη Συρία,

ΣΤ. έχοντας υπόψη ότι το γερμανικό υπουργείο Δικαιοσύνης κατέθεσε, το 1987, στη συριακή κυβέρνηση ένταλμα έκδοσης του Brunner, όμως οι συριακές αρχές αρνούνται ότι ο Alois Brunner ζει στη χώρα,

Ζ. έχοντας επίγνωση ότι είναι σημαντικό να διασφαλιστεί ότι οι λοιποί εγκληματίες πολέμου δεν θα διαφύγουν της ευθύνης για τις δράσεις τους,

1. καλεί το Συμβούλιο και τα κράτη μέλη και τις αρμόδιες αρχές στην Ευρώπη και σε όλο τον κόσμο να συμβάλουν στην αναζήτηση και τη δίωξη του Alois Brunner[semigr ]

2. καλεί το Συμβούλιο να λάβει συγκεκριμένα μέτρα για την έκδοση του Brunner[semigr ]

3. επαναλαμβάνει τα αιτήματά του προς το Συμβούλιο και την Επιτροπή που εξέφρασε στο προαναφερθέν ψήφισμά του της 30ής Ιανουαρίου 1997 σχετικά με τον ρατσισμό, την ξενοφοβία και τον αντισημιτισμό και το Ευρωπαϊκό Έτος κατά του Ρατσισμού[semigr ]

4. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τα κράτη μέλη, την κυβέρνηση της Συρίας και το ευρωπαϊκό Εβραϊκό Κογκρέσο.